**Správa o priebehu realizácie zámeru zavedenia parkovacej politiky**

**v Mestskej časti Košice - Sídlisko KVP**

Miestne zastupiteľstvo na svojom XI. rokovaní konanom dňa 13. decembra 2023 schválilo uznesením č. 119 zámer zavedenia parkovacej politiky – regulovaného parkovania na sídlisku KVP. Taktiež ním požiadalo o predkladanie správy o priebehu realizácie tohto zámeru 1 – krát za polrok.

Koncom roka 2023 bolo napriek obštrukciám zo strany MMK ukončené a odovzdané do užívania rozšírenie parkovacích miest na Dénešovej ulici. V súčasnosti máme v procese stavebného konania projekt rozšírenia parkoviska na Stierovej ulici. Navyše pracujeme na rozšírení parkovísk aj v iných lokalitách sídliska, ako napr. na Húskovej ulici, avšak vzhľadom na súčasné obmedzené rozpočtové prostriedky a nevôľu na povoľovanie takýchto projektov mestskej časti zo strany MMK nie je možné termín ich realizácie odhadnúť.

V súvislosti so zámerom zavedenia parkovacej politiky, ktorá by pomohla čiastočne regulovať a redukovať počet odstavených vozidiel na našom území, bolo v období február až apríl 2024 zrealizované geodetické zameranie pouličného parkovania na území našej mestskej časti. Po vyhodnotení verejného obstarávania bola ako výherná určená ponuka od firmy HRDLIČKA - SLOVAKIA s. r. o. Výsledná suma za poskytnuté služby súvisiace s geodetickým zameraním sídliska bola vo výške 19.015,20 € s DPH, pričom výsledným produktom je kvalitné zameranie parkovísk na celom sídlisku vrátane priľahlých plôch a dopravného značenia, ktoré bude tvoriť podklad pre spracovanie projektu organizácie dopravy. Súčasťou zamerania sú taktiež plochy plánované na rozšírenie parkovacích plôch, v súčasnosti spracovávané našimi odbornými zamestnancami. Predpokladaná hodnota tejto zákazky bola pôvodne určená na sumu 37.930 € s DPH.

Od apríla 2024 sú pripravované podklady pre realizáciu verejného obstarávania na projektanta projektu organizácie dopravy. Z procesu prípravy týchto podkladov vzišlo viacero sporných skutočností, ktoré spracovanie samotného projektu organizácie dopravy neovplyvňujú, avšak do určitého momentu pred začatím realizácie regulovaného parkovania je s nimi potrebné sa vysporiadať. Takýmto hraničným termínom by malo byť prebratie riadne spracovaného a schváleného projektu organizácie dopravy. S uvedeným súvisia taktiež výstupy z posledného pracovného stretnutia so zástupcami referátu parkovania a referátu právneho MMK, ktoré sa uskutočnilo dňa 20.02.2024 v priestoroch referátu parkovania. Dôležitým bodom bol návrh právneho referátu k úprave Štatútu mesta Košice tak, aby v ňom bolo explicitne ustanovené, že kompetenciu obce podľa § 6a zákona č. 135/1961 Zb. o pozemných komunikáciách (cestný zákon) vykonáva mesto Košice. Tým by bola právne zakotvená právomoc mesta Košice k vykonávaniu jednotnej parkovacej politiky na celom území mesta Košice.

Za účelom plynulého pokračovania aktivít a procesov smerujúcich k úspešnému zrealizovaniu zámeru zavedenia parkovacej politiky na území našej mestskej časti bude nutné nie len vyriešiť vyššie uvedené sporné skutočnosti, ale taktiež jasne potvrdiť záujem mestskej časti o zavedenie jednotnej parkovacej politiky pod hlavičkou mesta Košice, alebo, ak to bude v zmysle platných právnych predpisov možné, pokračovať v prípravných prácach nezávisle od mesta Košice, s vytváraním vlastných podmienok fungovania takéhoto regulovaného parkovania vrátane technologického zázemia a legislatívnych pravidiel. Za účelom poskytnutia uceleného a súhrnného obrazu o aktuálnom stave a ďalších možnostiach regulácie parkovania poslancom miestneho zastupiteľstva je v súčasnosti spracovávaná Analýza ďalšieho smerovania implementácie regulovaného parkovania na sídlisku KVP.

Správa poskytne relevantné informácie a fakty potrebné k prijatiu uznesenia miestneho zastupiteľstva k ďalšiemu postupu mestskej časti takým spôsobom, aby bola umožnená realizácia ďalších krokov smerujúcich k riešeniu problematiky parkovania na území našej mestskej časti.

Spracoval:

Mgr. Rastislav Roško,

oddelenie výstavby a majetku